Predkladacia správa

Návrh záverečného účtu kapitoly 22 - Ministerstvo práce, sociálnych vecí a rodiny SR za rok 2009 bol vypracovaný v súlade so Smernicou Ministerstva financií SR číslo MF/30829/2007-311 z 13. januára 2009 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy Slovenskej republiky.
 
Materiál obsahuje hodnotenie výsledkov rozpočtového hospodárenia Ministerstva práce, sociálnych vecí a rodiny SR, rozpočtových a príspevkových organizácií v jeho zriaďovateľskej pôsobnosti a vnútornej organizačnej jednotky ministerstva Odboru platobnej jednotky ESF za rok 2009. Podkladom pre zostavenie boli údaje ročných účtovných a finančných výkazov, ktoré predkladali jednotlivé organizácie kapitoly, spracované v rámci ročnej účtovnej závierky v informačnom systéme Štátnej pokladnice v metodike platnej rozpočtovej klasifikácie. 
 
Výsledný schodok rozpočtových organizácií dosiahol 1 706 271 658 eur, je o 37 361 860 eur nižší oproti schválenému rozpočtu a o 5 160 320 eur vyšší oproti upravenému rozpočtu, čo ovplyvnilo nižšie plnenie príjmov oproti rozpočtovaným. Medziročne sa schodok zvýšil o 140 464 614 eur (9,0 %). 
 
Skutočné celkové výdavky boli čerpané v sume 1 814 652 954 eur, čo predstavuje 99,7 % upraveného rozpočtu kapitoly a boli o 6 141 415 eur nižšie oproti upravenému rozpočtu. V štruktúre príjmov kapitoly bol záväzný ukazovateľ plnený v sume 18 566 175 eur (105,8 %), príjmy z rozpočtu EÚ dosiahli 88 836 080 eur (87,0 %).
 
Rozhodujúce úlohy  kapitoly boli zabezpečené pri dodržaní záväzných ukazovateľov určených na rok 2009.